Réttlætismál að forgangsraða í þágu barna Stjórn Félags leikskólakennara skorar á sveitarfélög og aðra rekstraraðila að láta nú þegar staðar numið í niðurskurði í leikskólum og annars staðar í skólakerfinu . Standa þess í stað við fögur fyrirheit um að slá skjaldborg um menntun barna og ungmenna . „ Mikill tvískinnungur er að skera niður í stórum stíl og ætlast um leið til þess að starfsfólk haldi uppi sömu gæðum og þjónustu og áður . Þegar þrengir að í samfélaginu er öruggt og öflugt skólakerfi ein mikilvægasta stoðin til að tryggja börnum góða menntun , umönnun og skjól . Það er réttlætismál að forgangsraða í þágu þeirra þegar kemur að fjárhagsáætlanagerð , “ segir í ályktun frá Félagi leikskólakennara í síðustu viku . Í ályktuninni segir meðal annnars að leikskólar hafi ekki notið góðærisins nema að mjög takmörkuðu leyti . Þvert á móti hafi það bitnað á leikskólastarfi með þeim hætti að víða gekk illa að ráða starfsfólk vegna þenslu og samkeppni á vinnumarkaði . „ Þar af leiðandi voru margir skólar ekki fullsetnir svo mánuðum skipti . Þetta ástand hafði um árabil mikil áhrif á starfsemi skólanna , meðal annars jókst álag á stjórnendur og annað starfsfólk . Ástandið hafði ekki síður áhrif á börn og foreldra þeirra , til dæmis þegar þurfti að skerða dvalartíma barna og inntaka nýrra nemenda dróst . Þegar loks tekst að ráða starfsfólk og koma starfsemi í jafnvægi fer í hönd blóðugur niðurskurður , sumsstaðar svo mikill að faglegt starf er í hættu . Þetta mun hafa mikil áhrif á menntun og umönnun leikskólabarna enda hafa talsmenn foreldra víða stigið fram og lýst óánægju sinni og áhyggjum , “ segir í ályktun frá leikskólakennurum .